Ħelikopters u ajruplani tal-gwerra qed jiċċirkondaw l-ispazju tal-ajru tal-belt Ukrena ta’ Kramatorsk li tinsab fil-Lvant tal-pajjiż, filwaqt li tankijiet tal-gwerra qed jistazzjonaw ruħhom fl-istess inħawi fejn tinħass tensjoni kbira.  Konvoj simili b’persuni armati daħal ukoll fil-belt ta’ Slaviansk, madwar 100 mil bogħod mill-fruntiera Russa. Rapporti mhux konfermati li qed jidhru fil-midja Russa juru kif ir-residenti ta’ Kramatorsk ħatfu bosta vetturi armati mill-armata Ukrena.  Iżda mhux ċar jekk il-bnadar Russi li qed jittajru fuq it-tankijiet tal-gwerra hux għax inħatfu mid-dimostranti jew le.  Dawn ix-xeni drammatiċi qed iseħħu l-għada li bosta tankijiet armati nstaqu fl-art agrikola li hemm fil-Lvant tal-provinċja ta’ Donetsk.  Residenti osservaw il-parata militari għaddejja bil-bandiera Ukrena, u fl-istess waqt bdew jistaqsu x’jista’ jiġri fil-jiem li ġejjin. Fl-aħħar żviluppi, il-Ministru Ukren tad-Difiża qal li fis-siegħat li għaddew inħatfu żewġ suldati, wieħed minnhom uffiċjal.  Din l-iżvolta seħħet ftit siegħat wara li l-President Russu Vladimir Putin wissa li jekk se jeskala l-kunflitt fl-Ukrajna, il-pajjiż jispiċċa f’xifer gwerra ċivili.